ভারত-অস্ট্রেলিয়া টেস্ট সিরিজের পরেই অন্য ভূমিকায় দেখা যাবে অনিল কুম্বলেকে। প্রায় বছর খানেক ধরে ভারতের সফলতম এই লেগস্পিনার ভারতকে একের পর এক সিরিজে জয় এনে দিয়েছেন। কুম্বলে ও বিরাট কোহলির যুগলবন্দি ফুল ফুটিয়ে এসেছে।
ইংল্যান্ড, নিউজিল্যান্ড, বাংলাদেশ সিরিজ খুব সহজেই জিতেছে ভারত। এ বার কুম্বলের হাতেই ভারতীয় ক্রিকেট দলের সর্বোচ্চ ব্যাটন তুলে দিতে চাইছে ভারতীয় ক্রিকেট কন্ট্রোল বোর্ড। কোন ভূমিকায় দেখা যাবে ভারতের প্রাক্তন লেগস্পিনারকে? ভারতীয় ক্রিকেট দলের ডিরেক্টর হিসেবে দেখা যাবে কুম্বলেকে।
ভারতীয় দলের ডিরেক্টরের চেয়ারটি বেশ কয়েকদিন ধরেই খালি। টি টোয়েন্টি বিশ্বকাপের সেমিফাইনালে ওয়েস্ট ইন্ডিজের কাছে ভারত হেরে যাওয়ার পরে এই পদ থেকে ইস্তফা দেন রবি শাস্ত্রী। তখন থেকেই কেউ ডিরেক্টরের চেয়ারে বসেননি। ১৪ এপ্রিল থেকেই এই পদ গ্রহণ করতে পারেন কুম্বলে।
ভারতীয় ক্রিকেট কন্ট্রোল বোর্ডের তরফে বলা হয়, ‘সময়ের সঙ্গে পাল্লা দিয়ে আমাদের এগোতে হবে। পরিকাঠামোগত বদলে উদ্যোগী হয়েছে বোর্ড। ভারতীয় ক্রিকেটের ভবিষ্যতের জন্য আমরা চাই কোনও এক যোগ্য ব্যক্তির হাতে এই দায়িত্ব দেওয়া হোক।’
কুম্বলে ডিরেক্টর হলে কি ভারতীয় জাতীয় দলের কোচ হিসেবে দেখা যাবে রাহুল দ্রাবিড়কে? সরাসরি এই প্রশ্নের উত্তর পাওয়া না গেলেও বোর্ডের কথায়, ‘কোচ ও ডিরেক্টরের পদ এক সঙ্গে সামলানো খুব কঠিন।অনিল কুম্বলে ডিরেক্টরের পদ গ্রহণ করলে, দলের স্বার্থে আমাদের বিকল্প পরিকল্পণা করে রাখতেই হবে।’